বেবেৰিবাং - অংশুমান শইকীয়া - ফটাঢোল\nSeptember 1, 2018 দৈনন্দিন\t7 Comments\nবেবেৰিবাং - অংশুমান শইকীয়া\nফেচবুকত টেগাৰু অকবি সকলৰ অত্যাচাৰত পৰম অতিষ্ঠ হৈ দত্ত দাই ভাবিলে ইহঁতক এতিয়াই নাকী নলগালে পিছলৈ পৰিস্থিতি আউট অৱ কন্ট্ৰল হৈ যাব। গতিকে মাষ্টাৰ প্লেন এটা বনাই দত্ত দাই ছদ্মৰূপ ধাৰণ কৰি ৰৰ এজেন্টৰ দৰে অকবিৰ মাজত সোমাই পৰিল। দত্তদাকো সোনকালেই অকবি সকলে আদৰি ল'লে। মাষ্টাৰ প্লেনৰ অংশৰূপে দত্ত দাই এদিন অকবি সকলক এটা প্ৰস্তাৱ আগবঢ়ালে - "বন্ধু সকল একতাই পৰম বল, গতিকে আভি অকবিসকলো সংগঠিত হোৱাটো অত্যন্ত গুৰুত্বপূৰ্ণ"। সকলোৱে কথাটোত হয়ভৰ দিয়াত দত্তদাই আগভাগ লৈ লৰালৰিকৈ এটা ৱাটচআপ গ্ৰুপ বনাই দিলে। প্ৰায় দুশ জন অকবিক ফেবুৰ পৰা বাছি বাছি মুহূৰ্ত্ততে গ্ৰুপটোত এড কৰা হ'ল। মুখ্য এডমিন ৰূপে থাকিল আমাৰ দত্ত দা (এতিয়া দত্তদা কোন বুলি অনুগ্ৰহ কৰি নুসুধিব আকৌ)। দুদিনৰ বিৰামহীন নটিফিকেচনৰ অন্তত ঠিৰাং কৰা হ'ল যে কবি সকলে যিদৰে কবি সন্মিলন পাতে, আমিও পাতিম। কবি সকলে ৰংঘৰৰ বাকৰিত পাতে আমি ৱাটচআপ গ্ৰুপটোতে পাতিম আৰু ইয়াৰ পৰাই বাচনি কৰা হ'ব অসমৰ নিকৃষ্ট অকবি জনক।\n👍👍👌👌👏👏 আদিৰে প্ৰস্তাৱটো সমৰ্থন কৰা হ'ল।\nআৰম্ভ হৈ গ'ল অকবিৰ দুনিয়াৰ প্ৰথম খন মহাযুদ্ধ।\nপ্ৰথমে আৰম্ভ কৰিলে এজনে\n" এই জোনাকী ৰাতি\nআকাশলৈ উৰি গ'ল এজাক হাতী "\n😍😍😘😘😗😗👏👏👍👍👌👌 এইদৰে বিভিন্ন জনে সমৰ্থন আগবঢ়ালে ।\nপ্ৰায় দহ ঘন্টা ধৰি চলিল অকবিতাৰ মহাভাৰত। অকবিসকল কনফুজাই গ'ল। ইমানগাল অকবিতাৰ মাজত নিকৃষ্ট কোনটো? ইটোতকৈ সিটো চৰা!\nকাৰোবাৰ উয়েঁ খোৱা দাঁতত যদি ভগা বীণাৰ ঝংকাৰ\nকাৰোবাৰ আকৌ উঠন বুকুত মৰমৰ সমাহাৰ\nকাৰোবাৰ ভয়াল ৰাতিৰ হাহাকাৰ\nকাৰোবাৰ ভদীয়া কুকুৰৰ চিৎকাৰ।\nশেষত জ্যেষ্ঠ হিচাপে দত্তদাকে এই জটিল বিষয়টো সমাধান কৰিবলৈ সকলোৱে অনুৰোধ জনালে।\n🙏🙏 এনেকুৱা এটা দি দত্তদাই আৰম্ভ কৰিলে।\n"প্ৰিয় বন্ধুসকল আপোনাসৱে এই অভাজনক এনেহেন গুৰু দ্বায়িত্বভাৰ দিয়াত মই অত্যন্ত সুখী হৈছোঁ। কিন্তু সিদ্ধান্ত লোৱাৰ আগতে যিহেতু মই নিজেও এজন অকবি, গতিকে আপোনালোকৰ আগত মোৰ দ্বাৰা ৰচিত এটা অকবিতা শুনোৱাৰ লোভ সম্বৰণ কৰিব পৰা নাই। যদিহে আপোনালোকে আজ্ঞা দিয়ে, মই মোৰ অকবিতাৰ দুশাৰী মান আপোনাসৱৰ শ্ৰীচৰণত অৰ্পণ কৰিব বিছাৰো।"\nসকলোৱে হয়ভৰ দিয়াত দত্তদাই আৰম্ভ কৰিলে,\nবাকচৰ ওপৰত আন এটা বাকচ\nসেইটোৰ ওপৰত অন্য এটা বাকচ\nতাৰ ওপৰত আৰু এটা বাকচ\nবাকচৰ ওপৰত আকৌ বাকচ ....\n(অমুক, তমুক, ভচুক লেফ্ট)\nবাকচৰ ওপৰত তিনিটা বাকচ\n(9865******* আৰু দহ জন লেফ্ট)\nএইবাৰ বাকচৰ ওপৰত দহটা বাকচ\n(700123**** আৰু এশ সাতানব্বৈ জন লেফ্ট)\nবাকচৰ ওপৰত আকৌ বাকচ\nশেষত দত্তদাৰ সঙ্গী ৰূপে গ্ৰুপটোত এজনহে থাকিলগৈ ।\nদত্ত দা Typing.....\nসঙ্গীয়ে আৰু নিজকে নিয়ন্ত্ৰণ কৰিব নোৱাৰা হ'ল । দত্ত দাৰ পৰবৰ্তী বাকচ অহাৰ আগতেই লৰালৰিকৈ মেচেজ এটা টাইপ কৰি দত্ত দাক সুধিলে, " দাদা আৰু কিমান বাকচ আছেগৈ?"\n"মুৰুখ তইযে বাকচৰ পিছত লাগি আছ! অকবিতাৰ সাৰমৰ্ম নুবুজ কিয়?\nআব্বে বাকচৰ বেলেঞ্চ চা বে বেলেঞ্চ।\nবাকচৰ ওপৰত ইমানবোৰ বাকচ। তথাপিও কিন্তু পৰি যোৱা নাই, ধেমালি নেকি! বুজি পালিনে এতিয়া মানসিক বলাৎকাৰ কাক কয়?"\n« ফটাপ্ৰেম - প্ৰিয়ংকা হাজৰিকা\nঅক্সফৰ্ড - নিৰ্মালী বৰমূদৈ »\nথেংক ইউ 🙃\nহাঃ হাঃ তামাম দেখোন এইটো। মজ্জা দেই ।\nসকলোলৈকে ধন্যবাদ থাকিল 🙏🙏\nবঢ়িয়া, দত্ত দা চেল্যুট।
